1732 m. Kauno gaisras
1732 m. Kauno gaisras – 1732 m. balandžio 20 d. Kaune kilęs gaisras, kurio metu sudegė beveik visas miestas. Gaisro plitimą paskatino daug mieste buvusių po Juodojo maro apleistų namų. Sudegė Kauno arkikatedros bazilikos stogas, įgriuvo presbiterijos skliautai, sugriuvo Kauno šv. Pranciškaus Ksavero bažnyčios stogas, skliautai, bokštas. Kauno pilies teismo knygoje išlikusiame pranešime apie gaisrą bei vaznio (teismo anstolio) įvykio vietos apžiūros akte nurodoma, kad sudegė dvi iš trijų miesto archyvo knygų, deponuotų burmistro J. Vundramo namuose. Jose buvo privilegijos Kaunui, mokesčių kvitai, miesto žemės sklypų, namų ir kt. turto dokumentai, pajamų ir išlaidų apskaitos knygos ir kt. Trečioje skrynioje buvo saugomi savivaldos įstaigų aktai. Nors ši skrynia buvo išgelbėta, vis dėlto joje buvusios knygos labai nukentėjo, o išliko tik apačioje gulėjusios.